title: "Toyota Mirai"
text: "Di Toyota Mirai es en PKW me fjuur Plaatsen, wat me Weeterstof aur en Brenstofseli en Baterii \u0101pleert, hur di Stroom fuar en Elektromootor fan kumt. Dit Auto jert t\u00f6 di hooger Merelklas, en es, sa \u00fcs Toyota sair, dit jest Brenstofselenauto, wat \u00fcs gurt Seerie becht uur.\nDi Mirai waar 2014 fuarstelt, di 15. Detsember 2014 waar di jest Mirai \u00f6n Japan forkoopet. \u00d6n D\u00fctskl\u00f6n k\u0101m di jest Wain diarfan \u00f6n di Septembermuun 2015 \u00fcp Straat..\nBit t\u00f6 dit Jen fan 2016 waar 2.840 Mirai becht, en diarfan ging 1.500 naa Japan, 2.200 naa di U.S.A. sa \u00fcs 30 naa D\u00fctskl\u00f6n.. Bit t\u00f6 dit Jen fan 2017 waar ombi 5.300 Mirai forkoopet. \nBit t\u00f6 di Januwaari fan 2018 k\u00fcr 3.000 Autos naa Kalifornien forkoopet uur, en diarfan k\u0101m Toyota bi Autos me Brenstofselen \u00fcp 80% fan di Marker diarfuar.\n\nDit Uurt \"Mirai\" es jap\u0101nsk en jit sa fuul \u00fcs T\u00f6kumst.\n\nHistoorie\n\nToyota heer al 1992 me dit \u00dctteenken fan Autos me Weeterstof bigent. Di jest Proototypen waar 2001 \u00fcs Toyota FCHV fuarstelt.\n\n\u00d6n Japan helpt di Regiaring, dat des Autos \u00fcp Wai kum. Di jap\u0101nsk Premierminister Shinz\u014d Abe heer 2014 forspreeken, dat ark Weeterstofauto me omreeknet 14.000 Euro subventsjoniaret uur skul.\n\n\u00d6n Ameerika heer en Mirai \u00f6n't Jaar 2014 US $ 57.500 kostet. \n\u00d6n D\u00fctskl\u00f6n fair em dit Auto ek fan di Haneler, bluat direkt fan Toyota, en d\u0101nen wil da \u00f6n't Jaar 2014 \u20ac 76.600 haa, of Leasing uur uk \u00f6nb\u00f6\u00f6ren.. Paset uur des Eksklusiiv-Auto uk ek bi di Kraamer om di Huk, diarfuar heer em senerlig Werkstairen (\u201eMirai St\u00fctzpunkt H\u00e4ndler\u201c) \u00f6n Berliin, Hamborig, M\u00fcnchen, D\u00fcsseldorf, Frankfurt, Stuttgart en Karlsruhe (2017).\n\nEn Testfaart\n2015 waar en Mirai t\u00f6 Meedienmensken d\u00f6nen, d\u0101nen diarme fan Berliin naa Bayern k\u00f6\u00f6r skul. Em her uk en Tesla Model S me langs, dat em di Forskel jens se k\u00fcr. Diarbi k\u0101m \u00fct, dat dit Tankin me 700 bar bit t\u00f6 15 Min\u00fcten waari ken en dat bi en Weeterstofauto 7 bit 8 Liitern Weeter achtern \u00fct kum, wan di lapt.\n\nLitj Produktsjoon\nDi Mirai uur \u00f6n Motomachi, wat nai bi Nagoya es, becht. Diar es ek olter fuul Automatisiaring, en sa uur ark Dai bit t\u00f6 13 Autos becht.\n\nTechnik\nDi Mirai es en seerielli Hybrid. Di Maskiin lapt me en Baterii fan 6,5 AH bi 244,8 V (Ombi 1,5 kWh \u00fct 34 Nickel-Metallhydrid-Moduuli). Des uur fan di Brenstofseli altert \u0101pleeren, wat fan tau 700-bar-Tanks me Weeterstof fo\u0111ert uur. Me 5 kg of 122,4 Liitern Weeterstof ken di Mirai ombi 500 km laap. \n\nDi Elektromotor heer en Kraft fan 114 kW (155 PS), dit beest Draimoment es 335 Nm.\nFan 0 \u00fcp 100 km/h kumt dit Auto \u00f6n 9,6 s, di hoogst Gauhair es 178 km/h.\nDi Toyota Mirai uur aur di Fuarderweelen \u00f6ndrewen.\n\nDi Brenstofseli heer en Voluumen fan 36,5 Liitern, en diar kum 3,1 kWh di Liiter \u00fct.\n\nWertingen\nDi ADAC her dit Auto \u00f6n Gang, fuan dit gur, meenti man, dat di Weeterstof \"green\" wiis skul, dit jit, fan Winjkraft of sawat maaket uur skul. Wan em Tank to wheel \u00f6nluket, wiar dit Auto fain litjem en stjoonk ek, en diarom fing dit uk \u00f6n di Kategorii \u201eUmwelt/Ecotest\u201c di Nooti \u201e1,4\u201c.\n\n\u00d6n di Juuli fan 2017 fing di Mirai di \u201eKS-Energie- und Umweltpreis\u201c.\n\nGalerii\n\nLuki uk jir\n\nFutnooten\n\nForkiir\nStraatenforkiir\nBrenstofselenfaartj\u00fcch\nElektroauto (Weeterstof)"